Onsdag morgen blev Aalborg Kommune kritiseret for at lave fejl i 55 procent af de sager, som blandt andet drejer sig om tvangsfjernelse. Den påstand afviser Aalborg Kommune.

Undersøgelsen, der henvises til, er en praksisundersøgelse fra 2009 af både frivillige anbringelser og tvangsanbringelser.  Aalborg Kommune skriver i en pressemeddelelse, at undersøgelsen viser, at kommunen i hovedtræk overholder reglerne på området. Samtidig fremgik det af undersøgelsen, at der var tale om mindre fejl som for eksempel få dages overskridelser af tidsfrister. Aalborg Byråd behandlede på byrådsmødet den 24. april 2010 undersøgelsen, og fandt - som Ankestyrelsen - at der blot var tale om mindre alvorlige fejltyper. Familie- og beskæftigelsesrådmand Mai-Britt Iversen ærgrer sig over, at pressen ikke har dykket ned i undersøgelsen, og mener dermed, at man hænger socialrådgiverne ud i forhold til deres håndtering af anbringelsessagerne.